” اوباما او شریف د ډرون تر سوري لاندې نن ویني “ 
څیړونکي واېي د صدر بارک اوباما او وزیراعظم نواز شریف په غونډه کې به امریکا د ډرون په سر په خپل دریځ ولاړ پاتې کیږي. او ممکن ده دا پوښتنه وکړي چې که ډرون ودریږي نو په قبایلي سیمو کې د امریکې او پاکستان سره په ښکاره د جنګ د اعلان کونکو پرضد به بیا د پاکستان تګلاره څه وي؟ تر اوسه پاکستان د دغه پوښتنې کوم ښکاره ځواب نه لري.
وزیر اعظم میا نواز شریف پرون په واشنګټن کې ویلي وو چې د امریکې سره د اړیکو په لار کې تر ټولو لویې خنډ د ډرون حملې دي. تمه ده چې صدر بارک اوباما سره د نني لیدو کتو په وخت هم ډرون تر ټولو لویه موضوع وي. خو د ملاقات وړاندې ، وایټ هاوس هم خپل دریځ په ډاګه کړی. او وایي د ډرون حملې قانوني ، جاېز او رسا دي. په پاکستان تور دی چې د افغانستان پولې ته نزدې په قبایلي سیمو کې د پټو شوو ترهګرو ډلو پرضد کوټلي ګامونه نه اخلي. امریکا او افغانستان یره لري چې که په پاکستان کې د ترهګرو ډلو ژالې وجود ولري نو د ۲۰۱۴م وروسته، دغه ډلې د افغانستان امنیت زیانمن کولې شي. تر اوسه د دغو ژالو ویجاړولو لپاره یواځینۍ وسله د ډرون په نوم یادیږي. د ډرون په حملو کې د القاعدې او طالبانو ګڼ شمېر مشران وژل شوي. خو پاکستان واېي په حملو کې ملکي بې ګناه خلک هم وژل کیږي. د اسلام آباد نه لرې پرته قبایلي سیمه کې موجودو طالبانو او القاعدې څو واره د پاکستان آېين د نه منلو اعلان کړی. او د پوځ پرضد يې د جګړې جارې ساتلو دعوې یې کړي. خو به قبایلي سیمو کې تر اوسه پورې محدوده ساتل شوې جګړه کې د پاکستان واکمنې طبقې او د پوځي طاقت لرونکې مهمې صوبې پنجاب ته کوم ځانګړې زیان نه دی اوښتې. د ترهګرۍ پرضد روانې جګړې پوځ ته د زیان بر عکس تر اوسه ګټه رسولې. په امریکا کې د پاکستان پخواني سفیر حسین حقاني نن د امریکې يوې وتلې میډیا بلومزبرګ کې په ډاګه ویلي چې پاکستان د ترهګرۍ ملاتړ کوي. په روانه جګړه کې امریکې پاکستان ته تر اوسه د ۲۰ بلینو ډالرو نه زیاتې پیسې ورکړي. د تیرو لسو کالو جګړې تر ټولو زیات زیان پښتونخوا صوبې او قبایلي سیمې ته اړولی دی. د طالبانو لخوا منل شوو ځان وژونکو او بمي حملو کې د ۴۰و زرو نه زیات پښتانه وژل شوي. په دغو کې ډیر شمیر هغه بې ګناه ښځې، سړي او ځوانان دي چې بازارونو ته د کور سودا لپاره اوتي وو، یا په سکولونو کې په سبق بوخت ماشومان، او یا هغه پولېس دي چې د اولسي ژوند خوندي ساتلو لپاره په کار بوخت وو. څیړونکي واېي د صدر بارک اوباما او وزیراعظم نواز شریف په غونډه کې به امریکا د ډرون په سر په خپل دریځ ولاړ پاتې کیږي. او ممکن ده دا پوښتنه وکړي چې که ډرون ودریږي نو په قبایلي سیمو کې د امریکې او پاکستان سره په ښکاره د جنګ د اعلان کونکو پرضد به بیا د پاکستان تګلاره څه وي؟ تر اوسه پاکستان د دغه پوښتنې کوم ښکاره ځواب نه لري.